HMS Endeavour

HMS Endeavour oli Britannian kuninkaallisen laivaston parkkitakiloitu tutkimusalus, joka tuli tunnetuksi tutkimusmatkailija James Cookin ensimmäisestä maailmanympäripurjehduksesta 1768–1771.

 Hankinta 
Aluksen valmisti 1764 Fishburn Whitbystä rahtilaivana nimeltä Earl of Pembroke. Britannian kuninkaallinen laivasto osti sen 29. maaliskuuta 1768 Thomas Milneriltä, jolle maksettiin rungosta 2 212 puntaa 8 shillinkiä ja 1 penny sekä takilasta 56 puntaa, 17 shillinkiä ja 10 pennyä. Alus liitettiin alusrekisteriin 5. huhtikuuta nimellä HMS Endeavour. Se oli kunnostettavana ja varustettavana Deptfordissa 1. huhtikuuta - 20. heinäkuuta. Työ maksoi 5 394 puntaa 15 shillinkiä ja 4 pennyä.Winfield 2007 s. 354

 Palvelus 
Toukokuussa 1768 luutnantti James Cook otti Deptfordissa aluksen palvelukseen. Cook lähti 26. heinäkuuta ensimmäiselle tutkimusmatkalleen, mistä hän palasi 12. kesäkuuta 1771. Alus poistettiin palveluksesta elokuussa ja siirrettiin Deptfordiin, missä se oli telakalla heinäkuusta lokakuuhun.

Elokuussa alus palautettiin palvelukseen päällikkönään James Gordon, joka oli tehtävässä vuoteen 1774. Alus lähti 8. marraskuuta Falklandin saarille, mistä palattuaan se oli Deptfordissa syyskuusta marraskuuhun 1772. Alus lähti 3. joulukuuta Pohjois-Amerikan asemalle. Se poistettiin palveluksesta  syyskuussa 1773 ja muutettiin marraskuusta joulukuuhun varastolaivaksi Deptfordissa Amiraliteetin 22. marraskuuta antaman määräyksen mukaisesti.

Marraskuussa alus palautettiin palvelukseen ja lähti 29. tammikuuta 1774 Pohjois-Amerikkaan. Se poistettiin palveluksesta lokakuussa ja myytiin 7. maaliskuuta 1775 Woolwichissa 645 punnalla. Ostaja vaihtoi nimeksi Lord Sandwich 2 ja vuokrasi sen Kuninkaalliselle laivastolle seuraavana vuonna.

Vuonna 1998 yhdysvaltalainen meriarkeologi Kathy Abbass osoitti arkistolähteiden perusteella, että Yhdysvaltojen itärannikolla sijaitsevan Newportin edustalle vuonna 1778 upotettu Lord Sandwich on sama alus kuin Endeavour. Brittilaivasto oli upottanut sen 12 muun aluksen ohella haittaamaan vihollisalusten kulkua. Vuonna 2016 tutkijat kertoivat, että alus on mahdollisesti löytynyt Newportin satamalahden pohjasta. Vuonna 2018 rhodeislandilaiset tutkijat tarkensivat, että alus makaa todennäköisimmin Goat Island -saaren edustalla.

Lähteet

 Viitteet 

 Aiheesta muualla 

Luokka:Tutkimusalukset
Luokka:Kuninkaallisen laivaston sotalaivat
Luokka:James Cook